Ζυμαρικά paccheri με πιπεριές και λεμόνι
Μια καλαβρέζικη συνταγή που αγαπάει η Δωροθέα και η οποία γίνεται πολύ γρήγορα και εύκολα. Αν θέλουμε, παραλείπουμε το τυρί κι έχουμε μια συνταγή vegan.
500 γρ. χρωματιστές πιπεριές, μακρόστενες, πλυμένες και ολόκληρες, 350 γρ. ζυμαρικά paccheri ή ριγκατόνι, 2 κουτ. σούπας ελαιόλαδο, 2 σκελίδες σκόρδο, ολόκληρες, 150 γρ. ντοματίνια, πλυμένα, κομμένα στη μέση και σε θερμοκρασία δωματίου, ξύσμα από 1 λεμόνι, 3-4 φύλλα πλατύφυλλου βασιλικού, αλάτι, φρεσκοτριμμένο πιπέρι, τριμμένη παρμεζάνα, για το σερβίρισμα (προαιρετικά)
Για να φτιάξουμε ζυμαρικά paccheri με πεπερόνι και λεμόνι, αρχικά προθερμαίνουμε το γκριλ του φούρνου στην υψηλότερη θερμοκρασία. Βάζουμε τις πιπεριές στη σχάρα και τις ψήνουμε γυρίζοντάς τες τακτικά, μέχρι να μαλακώσουν και να μαυρίσει η φλούδα τους.Τις ξεφουρνίζουμε και αμέσως τις κλείνουμε μέσα σε σακούλες τροφίμων ή σε δοχείο με καπάκι. Τις αφήνουμε έτσι για 2-3 λεπτά να ιδρώσουν, τις βγάζουμε και τις ξεφλουδίζουμε (ξεφλουδίζονται πολύ εύκολα).Αφαιρούμε τα κοτσάνια και τα σπόρια, χοντροκόβουμε τη σάρκα τους και τη βάζουμε σε ένα μπολ.Σε μια μεγάλη κατσαρόλα βράζουμε τα paccheri ή τα ριγκατόνι σε άφθονο αλατισμένο νερό που κοχλάζει, για 3 λεπτά λιγότερο από όσο αναγράφεται στη συσκευασία τους.Παράλληλα, σε μια φαρδιά κατσαρόλα βάζουμε το λάδι, τα σκόρδα και τα ντοματίνια και ζεσταίνουμε σε μέτρια προς δυνατή φωτιά.Όταν ζεσταθούν καλά και αρχίσουν να μαλακώνουν, προσθέτουμε τις πιπεριές και χαμηλώνουμε τη φωτιά. Μαγειρεύουμε τη σάλτσα για 3-4 λεπτά, ανακατεύοντας μερικές φορές.Παίρνουμε με τρυπητή κουτάλα τα ζυμαρικά μέσα από την κατσαρόλα, μαζί με όσο νερό παρασύρουν μαζί τους, και τα ρίχνουμε στην κατσαρόλα με τη σάλτσα. Μαγειρεύουμε όλα τα υλικά μαζί για 2 λεπτά, ανακατεύοντας συχνά. Μπορεί να χρειαστεί να προσθέσουμε λίγο ακόμα από το νερό όπου έβρασαν τα ζυμαρικά, για να μη στεγνώσει η σάλτσα.Προσθέτουμε το ξύσμα λεμονιού, τον βασιλικό χοντροκομμένο με τα χέρια μας και, αν θέλουμε, λίγη παρμεζάνα.Ανακατεύουμε, τα ζυμαρικά paccheri με πεπερόνι και λεμόνι, και σερβίρουμε αμέσως.
Ζυμαρικά,Λεμόνι,Ντομάτα,Πιπεριές,Χορτοφαγικά,Ιταλική Κουζίνα